Martin Henriksen (DF), 2011-03-18:
Tak for det.
Som andre også har redegjort for, indeholder lovforslaget en udmøntning af ghettostrategien, som går ud på, at man skal ændre integrationsloven, så kommunerne ikke kan anvise bolig til nyankomne flygtninge i ghettoområder eller områder, som er omfattet af reglerne om kombineret udlejning.
Og det støtter vi, vi synes, det er meget fornuftigt – og man kan sige, at det vel også er en forudsætning for, at det er meget fornuftigt – at så længe man har et politisk flertal, der ønsker at fastholde antallet, der får asyl, på et lavt niveau, og det rent faktisk også lykkes, er der jo god mening i, at man får placeret nogle af dem, der kommer hertil, et sted, hvor forudsætningen for, at de bliver integreret – man må i hvert fald gå ud fra, at den forudsætning er mere til stede i de her områder – nemlig at de omgås de mennesker, hvis kultur de skal integreres ind i, er til stede.
Så der er god grund til at gennemføre den her del af lovforslaget.
Den del støtter vi, og det kommer nok ikke som den store overraskelse.
Vi synes også, det er udmærket, at der bliver mulighed for, at en udlænding – det kan være en amerikaner, eller hvem det nu kan være – der er i Danmark på et visumophold, mod betaling får mulighed for at tage en danskprøve.
Det synes vi heller ikke at der er de store problemer i.
Hvis de vil det, skal der selvfølgelig være mulighed for det.
Så synes vi også, at den præcisering i integrationsloven om, at adgangen for ubeskæftigede udlændinge, der tilbydes et introduktionsforløb, til at få tilbud om beskæftigelsesrettet tilbud ikke omfatter udlændinge, der har opholdstilladelse på baggrund af studium, beskæftigelse, au pair-ophold m.v., er udmærket.
I en tidligere udlændingeaftale har Dansk Folkeparti jo været med til, og det er vi rigtig glade for, at udlændinge, der kommer til Danmark for at arbejde, for at studere eller som en del af EU-reglerne om fri bevægelighed, i hvert fald får tilbudt – man kunne godt diskutere, om det skulle være et krav – og får en tilskyndelse til at tage imod et tilbud om at lære noget om dansk kultur, historie, demokrati osv.
Vi synes, det er rigtig godt, at udlændinge uanset indgangsvinkel til det danske samfund lærer noget om det samfund, som de nu bliver en del af.
Det skal være ordene, og vi kan støtte lovforslaget.
Fru Margrethe Vestager var inde på, at vi nu skulle diskutere det, som det egentlig handlede om, nemlig børnene.
Men så vidt jeg kunne høre af det forslag til vedtagelse, som fru Margrethe Vestager læste op, handler det om mere end det.
Fru Margrethe Vestager må rette mig, hvis jeg har hørt forkert,
men jeg forstod det sådan, at der var tale om, at afviste asylansøgere under nogle givne omstændigheder skulle have adgang til det danske arbejdsmarked.
Så udvider Det Radikale Venstre og de partier, der har rejst denne forespørgselsdebat, jo lige pludselig rammen for debatten, for så handler det ikke blot om de børn, der sidder i asylcentrene, fordi deres forældre ikke accepterer de danske myndigheders afgørelser, men også om, hvorvidt asylsystemet skal være en adgang til det danske arbejdsmarked.
Jeg skal bare høre, om det også er en del af den politik, der er lagt frem her i dag.